الوداد البيضاوي

لوداد الرياضي، المعروف زايد ب الوداد البيضاوي ولّا الوداد، هو نادي رياضي مغربي عندو بزاف دلفروع درياضة، منها لفرع د لكورة، تاسس نهار 8 ماي 1937 فداربيضا فوقت لحماية دفرنسا لي كانت ف لمغريب، ؤ هو نادي قديم بزاف معروف بانو فريق لمقاومين وحتا ناس ليكانو فيه عاونو لبلاد و لاكترية ديالهم مقاومين مغاربة بحال لمؤسس لحاج محمد بنجلون تويمي (حصل على الوسام بعد الاستقلال من طرف لملك لمرحوم محمد الخامس). لوداد لعب اول ماتش ديالو فشتنبر 1939 بلفرقة ثانية ضد لفرقة ثانية د تيحاد رياضي لمغريبي (لياسام)، وربحو، موراها لعب اول ماتش دلفرقة لولة ضد لفرقة لولة دلياسام ف نفس نهار وخسرو ب زوج لواحد، لبيت دلوداد ماركاه لاسطورة "لخميري" وكان اول بيت ماركاه لفريق لول دلوداد فتاريخ. الفوز ديال الوداد ديك الوقت على اليسام لي كانت هي فرقة ديال ستيعمار ديك الوقيتة كان بحالا الا قولتي فوز المنتخب المغربي على المنتخب الفرنسي كانت الوداد كايشجعوها جميع المغاربة حيت كان فريق مسلم ميا فالميا و تاسس من اجل المقاومة. لوداد هو نادي لي رابح اكبر عدد ديال القاب ف لمغريب، عندو رقم قياسي ديال 55 لقب محلي ورقم قياسي ديال 14 لقب دولي، وعندو رقم قياسي دلبطولات لمغربية (22 مرة)، وبزاف دلارقام لقياسية اخرين… تاريخ. مرحلة تاسيس (1937-1939). تاسس لوداد ف لوقيتة د لحماية لفرانساوية على لمغريب، المرسة ديال دارالبيضا كانو ضايرين بيها المسابح و الا بغيتي تدخل ليهم خاصك تكون مقيد فشي نادي لي كانو تابعين للفرانسويين، من 1935 ل 1936 بزاف ديال لمغاربة دخلو شي لي خلع لفرناساويين لي بداو تايجريو عليهوم، من بعد هادشي طاحت الفكرة على المقاومين باش يصاوبو نادي 100% مغريبي والكين فشلو، غايجي تدخل ديال عائلة بنجلون لي قررو يتاصلو بالعصبة لمغربية وطلبو منهم يقبلو يكون فريق جديد ديال لمغاربة، من تماك تاسس الوداد نهار 8 ماي 1937 فلمدينة لقديمة ديال كازا. الاصل ديال سمية الوداد ولقصة ديالها وحدة معروفة بزاف عند لمغاربة كاملين، هي نيت لي كتبها احمد لحريزي ف لكتاب "ملحمة الوداد"، ولي تاتقول بلي الحاج محمد مسيس لي كا يتعتابر واحد من المؤسسين تعطل على لجمع لعام دتاسيس النادي بسباب حيت كان فسينيما كا يتفرج ف لفيلم جديد ولي سميتو "وداد" ديال كوكب الشرق ام كلتوم، ومع قالها تصادفات مع سمعو تزغريتة من شي دار حداهم، هو يقولهم لحاج محمد بن جلون الا ما تعاودتش تزغريتة غا نديرو بالفال الحسن لي كان كا يديرو رسول الله صلى الله عليه وسلم، وفعلا ما تعاودتش وقالهم بلي سمية الوداد بالعربية كا تعني الحب، و من تماك تسمى النادي لي غايهز راية لمغريب بسمية "نادي الوداد الرياضي". اول فرع فالنادي هو فرع ديال كورة د لما، و ف 1938 دارو تاسيس فرع د لباسكيط، و نهار 19 يونيو ف 1939 غايتاسس فرع د لكورة لي غايولي هو لي معروف بزاف فيهم. مرحلة الظهور (1939-1941). اول ماتش ف تاريخ الوداد و لعبوه ب لفرقة تانية ضد لفرقة تانية ديال الياسام فاول دورة ديال بطولة شاوية ديال لفرق ثانية، وربحوه الوداد، الماتش لعبوه ف تيران فيليپ ف داربيضا، موراها لعب لفريق لول دلوداد ضد لفريق لول دلياسام برسم اول دورة فبطولة شاوية، خسرو لوداد ب 2-1، لبيت دلوداد ماركاه "لخميري" وسجل سميتو ف تاريخ لوداد. فهاداك لوقت كانت لبطولة لوطنية حابسة بسبب لحرب لعالمية، وكانت لعصبة لمغربية دارت دوري سماتو كاس لمغرب ولي كان معروف ب سمية اخرة "كاس لحرب" حيت كان كا يتلعب غير ف لوقيتة د لحرب ولي كان دغيا كا يسالي ماشي بحال لبطولة، حيت كا يلعبو فيه غير ربعة دلفراقي لي تاهلو من لكروبات لجهوية ديالهم. الوداد جاو هوما لولين فلكروب ديالهم ديال عصبة شاوية وربحو اول لقب لي سميتو بطولة شاوية وتاهلو لكاس لحرب، ولي ربحو فيها ماتش دور الربع وماتش دور النصف، و وصلو لفينال لي غا يلعبوه ضد عملاق الكرة المغربية (الياسام) لي كان بطل المغرب ف سبتومبر 1938، الوداد خسر الماتش ب 1-0 غير بزز، هادشي خلا الوداد ياخد اول ميدالية ديال وصيف بطل لمغريب، وموراها لعبو كاس سوپر لمغريب ضد لبطل الياسام، وهنا جات فرصة مزيانة للاب جيكو باش ينتاقم من لقب كاس لحرب لي ضاع ضد لياسام، وفعلا داكشي لي وقع، الوداد ربح لماتش وخدا اول كاس سوپر ليه، وهادشي كان انجاز كبير حيت اول موسم ديالو مزال فريق جديد وربح فيه زوج القاب، هادشي خلا لمغاربة كلهم يوليو يحماقو على الوداد، الحاج بن جلون كتب رسالة للقصر الملكي وقال ل سلطان محمد لخامس بلي هاد الانجاز كا نهديوه لكم، و والامير الجليل مولاي الحسن جاوب برسالة وقالهم كا يشرفني نطلب نكون الرئيس الشرفي ديال الوداد، ومن هنا بدات قصة الحب ما بين الوداد والعائلة الملكية العلوية الشريفة. الموسم لي موراه ديال 1940/1941 الوداد لقا مشاكل كثيرة، حيت لفرنسويين ولاو كا يبينو لخقد ديالهم لهاد النادي لي ولات عندو قيمة كبيرة بزاف عند لمغاربة وخصوصا لعلاقة لي ولات كا تجمع الوداد بالعائلة الملكية، هدشي خلا رئيس العصبة المغربية لي كان فرانساوي ييدا يدير عقوبات على الوداد بسبب حيت ما فيهش شي لاعب نصراني، يعني اي ماتش ربحوه الوداد كا يقولو لهم خسرتوه بسباب اعتراض ديال فريق لخصم، وهدشي خلا الوداد يخسرو النقط وما يربحوش بطولة شاوية، وبسبب هدشي الوداد ولاو كا ينضمو دوريات ودية لجميع لفئات لعمرية ضد لفرق لمغربية لي عندها نفس مبادئ الوداد، بحال دوري لعيد صغير مثلا ولي فاز به الوداد ضد فريق تيحاد ريباطي، ودوري، ودوري عيد لمولود نبوي ولي حتى هو فاز به الوداد، هدشي خلا الامير مولاي الحسن يعاون الوداد ماديا ومعنويا حيت من بعد نظم لهم دوري عيد لعرش وفاز به الوداد حتى هو. هادشي كامل سبب مشاكل كثيرة للوداد مع لفرانساويين و ولاو باغيين يديرو عراقيل لهاد لفريق لي ولا دايرلهم مشاكل كثيرة، خصوصا بزاف دلعابة كانو مع جيش تحرير. مرحلة سياسة (1941-1943). الموسم لي موراه يعني 1941/1942 العصبة المغربية علنات بلي لبوطولة لمغربية غا ترجع، ولكن صدمو لمغاربا ملي قالو لهم بلي الوداد غا يلعب فلقيسم ثاني، هادشي ما عجبش لمغاربة وخصوصا مكتب نادي الوداد لي ولا كا يراسل العصبة المغربية، وهادشي زاد عصبهم وزادو فلعوقوبات حيت جاوبو الوداد بلي الا ما بغاوش يزيدو شي لاعب نصراني غا يوقفوهم، الموهيم الحاج بن جلون قرر يلقى حل، وجاب لاعب نصراني، والوداد ولاو كا يلعبو ويربحو الماتشات ديالهم بلا ما يخسرو النقط وربحو لبوطولة تاهيلية ولعبو ماتشات ديال باراج ضد لفوروق لي تكلاساو لخيرن فلقيسم لول وربحوهم وخداو لقب لبوطولة ديال لقيسم ثاني بسوهولة، ولكن ما كانوش كا يدخلو داك لاعب نصراني يلعب، هدشي خلق ليهم عاوتاني موشكيل الموسم لي موراه، فلجمع لعام قرر لحاج محمد بن جلون يخلي فرصة لرئيس جديد، عبدالقادر بن جلون فاز بالاغلبية و ولا رئيس جديد ديال الوداد. الموسم الجديد طاحو فمشاكل عاوتاني ملي ولاو يربحو كا يمشيو لهم نوقاط حيت ما كا يلعبوش نصارا، وبزاف لفوروق ديال فرانساويين بحال لياسام وليوسا وروشنوار واولمبيك رباط ولاو كا يرفضو يلعبو ضد الوداد، وهادشي عاون الوداد باش ياخدو نقط قانوينة ومع النقط لي جمعو من الماتشات لولين خصوصا الماتش لي ربحون باكبر نتيجة فتاريخ الوداد 10-0 ضد نادي فضالة رياضي تكلاساو هوما ثالثين فترتيب وتاهلو عاوتاني للمراحل نيهائية، وعاوتاني ربحو و وصلو لفينال وطاحو مع لياسام عاوتاني، وحيت لياسام هوما ابطال لمغريب وعندهم خبرة ربحو لبوطولة، وموراها ف كاس سوپر تعادلو 3-3، ولكن لكاس خداتو لياسام حيت هي لي ماركات لولة (لقانون لقديم). فهاد الوقت كانو المغاربة كا يعيشو فترة صعيبة، خلات جيش التحرير يدير وثيقة المطالبة بالاستقلال، هاد الوثيقة عرفات تواجد امضاءات ديال شي لاعبين واداريين وداديين، وخلق لهم مشكل كبير خلا العصبة المغربية تجمد النشاط الرياضي ديال نادي المغاربة. واخا هادشي كامل، كانو شي حاجات مزيانين خلاو الوداد تولي عندو رمزية وطنية كبيرة، وبحكم نتائج لي دار ف كاس شمال افريقيا ولات عندو شعبية حتى برا لمغريب، خصوصا فلجازائير، هادشي خلا الوداد يتلقى بزاف دعوات منها ديال مشاركة فدوريات حبية دولية و طلبات ديال شراكات. الموسم لي موراه 1943/1944 المكتب لقا حل ودي مع العصبة المغربية، وقبلو يولي يشارك اللاعب لفرانساوي ف لماتشات، و قرر المدرب لاب جيكو يجيب لاعبين جداد ويشبب لفريق، هادشي خلاه يتصالح مع الالقاب ويربح دوري لعام جديد ف لجازائير ولي فاز به الوداد بعدما ربح لماتش لول ضد فريق راسينݣ لجاميعي لجازائري وتاهل لفينال ضد لمونتاخاب لبريطاني، و الوداد دارو ماتش واعر خلا لجازائريين يشجعوه وفازو بهاد الدوري واخا سالا لماتش تاعادول 2-2 حيت الوداد كانو ماركاو هوما لولين بفضل النجم ديالهوم "كبور". موراها الوداد غا يربح بطولة الشاوية لي ما داوهاش مدة ربع سنين، ولاكن تقصاو من دور الربع ديال لمرحلة نيهائية د لبوطولة. لموسم جديد 1944/1945 الوداد غا يربحو كاس نوخبة لمغربية لاول مرة فتاريخهم، و ربحو عاوتاني بوطولة الشاوية، ولاكين ملي تاهلو للادوار نيهائية تقصاو فدور الربع، و ربحو دوري ودي ديال نويل للمرة ثانية على تاوالي. لموسم لي موراه 1945/1946 كا يتعتابر احسن موسم غا يديرو الوداد فلقيسم لول ملي تاسس، حيت ربحو فيه لبوطولة لجهوية ديال لجنوب، و موراها ربحو بوطولة الشاوية للمرة رابعة فتاريخ ديال النادي، و ربحو ماتش الربع وماتش النصف وتاهلو لفينال ديال لبوطولة ولي خسارة خسروه ضد لياسام، ولكن من بعد غا ينتاقمو فكاس السوپر المغريبي وغا يربحوه ضد لياسام بطل لمغريب بنتيجة كبيرة بزاف 5-3، و موراها ربحو دوري ريباط لودي لي تدار برعاية الامير مولاي الحسن، و الدوري السداسي الودي لي كا تنظمو العصبة المغربية. لبوطولة لوطنية لحتيرافية (1947-1956). ف لموسم ديال 1946/1947، لعصبة لمغريبية طبقت نظام لحتيراف، و اول مرة غا تولي لبوطولة لمغريبية كاتلعب ب نظام لبطل كا يربحها بنوقاط ماشي بادوار اقصائية، اول لقب بدات به لعصبة هاد لموسم كان هو كاس فتيتاح لموسم، لقب لي فاز به لوداد و بفضل هادشي لعصبة قررات تكافئ لوداد و رشحاتو هو لي يلعب كاس سوپر شمال افريقيا لي كان كا يتسما "كاس صداقة شمال افريقية" و لي شاركو فيه ربعة د لفرقات، بطل شمال افريقيا و لوصيف ديالو و بطل كاس شمال افريقيا و لوصيف ديالو، ليوسا كانت ربحات هاد القاب بزوجهم، دكشي علاش شارك الوداد مع ليوسا، وحيت راسينغ كان لوصيف حتى هو شارك، يعني ثلاثة فرقات من لمغريب، هاد لكاس ربحوه الوداد من مور ما لعبو زوج ماتشات، لفينال ربحوه ضد راسينغ ب زوج ل زيرو. و ف لبوطولة لمغربية الوداد تكلاساو هوما لخامسين. و ف كاس شمال افريقيا تقصاو ضد تيحاد تونس. لموسم لي موراه 1947/1948 كا يتعتابر اول موسم ذهبي فتاريخ الوداد، حيت غا يعرف سيطرة على الالقاب المحلية و ربحو اول لقب رسمي دولي، سداسية تاريخية عمر شي فريق مغريبي دارها من قبل. لبداية كانت ملي ربحو كاس افتتاح لموسم عاوتاني، و زادو ربحو كاس داربيضا لاول مرة فتاريخهم، و زادو ربحو كاس نوخبة لمغربية ثاني مرة، و احسن حاجة هي ربحو لبوطولة لمغربية لاول مرة فتاريخ النادي، ولي خلا الوداد بشارك اول مرة فتاريخو ف دوري ابطال شمال افريقيا و لي كانت سميتو "بطولة شمال افريقيا" ولي غا يفوز به لاول مرة، و غادي يختمها ب رباح ديال كاس سوپر لمغريبي ضد ليوسا لي كان وصيف بطل لمغريب، هادشي كامل خلا الوداد يتحصل على جائزة احسن نادي شمال افريقي و جائزة احسن نادي مغاربي من عند اتحاد عصب شمال افريقيا، و تحصل على جائزة احسن نادي مغربي من عند العصبة المغربية، و النجم الوداد "بلمحجوب" فاز بجائزة هداف لبوطولة لمغريبية.